Regering wil kommentaar monitorArgieffoto Die minister van kommunikasie het in ŉ artikel op Daily Maverick gesê haar departement is daarop toegespits om seker te maak dat wetgewing ook inhoud op die internet sal monitor. Maroela Media het vroeër berig die konsepbeleid oor regulering van aanlynaktiwiteit van die Film-en-Publikasieraad (FPR) is skerp veroordeel, aangesien dit op gebruikers se grondwetlike reg op vryheid van uitdrukking inbreuk sal maak. Minister Faith Muthambi het egter gesê die “uitbarsting van rassisme” aan die begin van hierdie jaar is “ŉ goeie bewys van die krag van die internet en sosiale media” en hoe “verwoestend daardie krag in die verkeerde hande kan wees”. Muthambi het gesê die internet bied nuwe en ingewikkelde uitdagings om inhoud te klassifiseer. “As beleidsamestellers moet ons behoorlik reageer om seker te maak dat hierdie medium doeltreffend gereguleer word, op dieselfde manier wat radio, televisie en gedrukte media gedwing word om aan sekere reëls te voldoen.” Volgens haar sukkel beleidsamestellers wêreldwyd met die probleem hoe om aanlyninhoud te reguleer en om seker te maak dat die gebruikers nie nasionale sekuriteit bedreig, onwettige aktiwiteite fasiliteer, of iemand se menswaardigheid skend deur die verspreiding van haatspraak of aanstootlike materiaal nie, terwyl die reg op vryheid van uitdrukking steeds in balans gehou word. Sy het gesê kommunikasieministers van die Suider-Afrikaanse Ontwikkelingsgemeenskap (SAOG) het reeds op verskeie geleenthede vergader om te bespreek hoe die internet gereguleer kan word. Muthambi het bygevoeg persone rig soms hul klagtes aan die Menseregtekommissie (MRK), maar klagtes moet eintlik aan die FPR gerig word. Die MRK het intussen alle betrokke klagtes na die FPR verwys. Sy het ook gesê die departement van kommunikasie sal binnekort ŉ persoon aanstel wat spesifiek digitale mediageletterdheid sal ondersoek. “Ons wil seker maak dat Suid-Afrikaners ŉ behoorlike riglyn het wat geskik is vir die dinamiese aard van die internet, en dat behoorlike stappe gedoen kan word indien onbehoorlike inhoud gepubliseer word.” Die kabinet het reeds sy goedkeuring gegee dat die wysigingswetsontwerp aan die parlement voorgelê mag word. Volgens Muthambi sal die voorgestelde veranderinge in Februarie en Maart bespreek word.